Document ID: 32002R0748

Κανονισμός (ΕΚ) αριθ. 748/2002 της Επιτροπής
της 29ης Απριλίου 2002
περί αναστολής και ανοίγματος δασμολογικών ποσοστώσεων σε ορισμένα εισαγόμενα στην Κοινότητα μεταποιημένα γεωργικά προϊόντα καταγωγής Ουγγαρίας και για την τροποποίηση του κανονισμού (ΕΚ) αριθ. 1477/2000
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 2580/2000(2), και ιδίως το άρθρο 7 παράγραφος 2,
την απόφαση 1999/67/ΕΚ του Συμβουλίου, της 22ας Οκτωβρίου 1998, σχετικά με τη σύναψη του πρωτοκόλλου για την προσαρμογή των εμπορικών πτυχών της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Ουγγαρίας, αφετέρου, προκειμένου να ληφθούν υπόψη η προσχώρηση της Δημοκρατίας της Αυστρίας, της Δημοκρατίας της Φινλανδίας και του Βασιλείου της Σουηδίας στην Ευρωπαϊκή Ένωση καθώς και τα αποτελέσματα των γεωργικών διαπραγματεύσεων του Γύρου της Ουρουγουάης, περιλαμβανομένης της βελτίωσης του ισχύοντος προτιμησιακού καθεστώτος(3), και ιδίως το άρθρο 2,
Εκτιμώντας τα ακόλουθα:
(1) Το πρωτόκολλο 3 της ευρωπαϊκής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Ουγγαρίας, αφετέρου, το οποίο εγκρίθηκε με την απόφαση 93/742/Ευρατόμ, ΕΚΑΧ, ΕΚ του Συμβουλίου και της Επιτροπής(4), καθορίζει τα καθεστώτα συναλλαγών για τα μεταποιημένα γεωργικά προϊόντα που περιλαμβάνονται σε αυτό.
(2) Με την απόφαση αριθ. 2/2002 του Συμβουλίου Σύνδεσης ΕΚ-Ουγγαρίας, της 16ης Απριλίου 2002, σχετικά με τη βελτίωση του καθεστώτος συναλλαγών για τα μεταποιημένα γεωργικά προϊόντα που προβλέπονται στο πρωτόκολλο 3 της ευρωπαϊκής συμφωνίας(5) τροποποιήθηκε το πρωτόκολλο 3 της ευρωπαϊκής συμφωνίας όσον αφορά τον όγκο των δασμολογικών ποσοστώσεων καθώς και το σύστημα υπολογισμού των μειωμένων γεωργικών συνιστωσών και των πρόσθετων δασμών. Οι τροποποιήσεις αρχίζουν να ισχύουν από την 1η Ιανουαρίου 2002.
(3) Κατά συνέπεια, κρίνεται σκόπιμο, αφενός, να ανασταλεί η εφαρμογή των δασμολογικών ποσοστώσεων στα εισαγόμενα στην Κοινότητα προϊόντα καταγωγής Ουγγαρίας που είχαν ανοιχθεί για το 2002 με βάση τον κανονισμό (ΕΚ) αριθ. 2542/2001 της Επιτροπής(6) και, αφετέρου, να ανοιχθούν οι νέες ετήσιες ποσοστώσεις που προβλέπονται στο παράρτημα Ι του πρωτοκόλλου 3. Θα πρέπει να προβλεφθεί ότι για το έτος 2002 οι νέες ποσοστώσεις ανοίγονται από την 1η Ιανουαρίου έως τις 31 Δεκεμβρίου. Εξάλλου, είναι σκόπιμο να διευκρινιστεί ότι τα προϊόντα καταγωγής Ουγγαρίας που έχουν ήδη εισαχθεί κατ' εφαρμογήν των δασμολογικών ποσοστώσεων που προβλέπονται στον κανονισμό (ΕΚ) αριθ. 2542/2001 θεωρείται ότι περιλαμβάνονται στις νέες δασμολογικές ποσοστώσεις. Σχετικά με αυτό είναι σκόπιμο να υπενθυμιστεί ότι η επιστροφή, ενδεχομένως, των δασμών που ισχύουν γι' αυτές τις εισαγωγές θα πραγματοποιηθεί σύμφωνα με τις διατάξεις των άρθρων 878 έως 898 του κανονισμού (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) 2913/92 του Συμβουλίου για τη θέσπιση του κοινοτικού τελωνειακού κώδικα(7), όπως τροποποιήθηκε τελευταία από τον κανονισμό (ΕΚ) αριθ. 444/2002(8).
(4) Είναι σκόπιμο να προβλεφθεί ότι η διαχείριση των δασμολογικών ποσοστώσεων που έχουν ανοιχθεί για την Ουγγαρία θα γίνεται βάσει του κανονισμού (ΕΟΚ) αριθ. 2454/93.
(5) Θα πρέπει να καταργηθούν οι μειωμένες γεωργικές συνιστώσες καθώς και οι πρόσθετοι δασμοί που εφαρμόζονται από την 1η Ιουλίου 2000 για τις προς την Κοινότητα εισαγωγές εμπορευμάτων του κανονισμού (ΕΚ) αριθ. 3448/93, που καθορίστηκαν στο πλαίσιο της ευρωπαϊκής συμφωνίας με την Ουγγαρία και στον κανονισμό (ΕΚ) αριθ. 1477/2000 της Επιτροπής(9), όπως τροποποιήθηκε τελευταία από τον κανονισμό (ΕΚ) αριθ. 176/2002(10).
(6) Ο κανονισμός (ΕΚ) αριθ. 1477/2000 πρέπει να τροποποιηθεί αναλόγως.
(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των οριζόντιων θεμάτων που αφορούν τις συναλλαγές μεταποιημένων γεωργικών προϊόντων που δεν υπάγονται στο παράρτημα Ι,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η εφαρμογή δασμολογικών ποσοστώσεων που ανοίχθηκαν δυνάμει του παραρτήματος IV του κανονισμού (ΕΚ) αριθ. 2542/2001 αναστέλλεται από την 1η Ιανουαρίου 2002.
2. Οι κοινοτικές δασμολογικές ποσοστώσεις για τα προϊόντα καταγωγής Ουγγαρίας, που περιλαμβάνονται στα παραρτήματα Ι και ΙΙ, ανοίγονται σε ετήσια βάση από την 1η Ιανουαρίου έως τις 31 Δεκεμβρίου.
Για το έτος 2002, ανοίγονται από την 1η Ιανουαρίου έως τις 31 Δεκεμβρίου 2002.
3. Οι δασμολογικές ποσοστώσεις που ισχύουν για τα προϊόντα του παραρτήματος Ι απαλλάσσονται από δασμούς.
4. Εντός των ορίων των δασμολογικών ποσοστώσεων που προσδιορίζονται στο παράρτημα ΙΙ, εφαρμόζεται δασμός 0 % + 1,8 ευρώ/100 kg/net eda στα αντίστοιχα προϊόντα. Ο εν λόγω δασμός υπόκειται σε ετήσια μείωση 10 % από την 1η Ιανουαρίου 2003.
Άρθρο 2
Οι ποσότητες των εμπορευμάτων που αποτελούν αντικείμενο δασμολογικών ποσοστώσεων και έχουν τεθεί σε ελεύθερη κυκλοφορία από την 1η Ιανουαρίου 2002, σύμφωνα με τον κανονισμό (ΕΚ) αριθ. 2542/2001, πριν τεθεί σε ισχύ ο παρών κανονισμός, συνυπολογίζονται στις ποσότητες που προβλέπονται στα παραρτήματα Ι και ΙΙ.
Άρθρο 3
H διαχείριση των κοινοτικών δασμολογικών ποσοστώσεων που αναφέρονται στο άρθρο 1 παράγραφος 2 γίνεται από την Επιτροπή σύμφωνα με τις διατάξεις των άρθρων 308α, 308β και 308γ του κανονισμού (ΕΟΚ) αριθ. 2454/93.
Άρθρο 4
Ο κανονισμός (ΕΚ) αριθ. 1477/2000 τροποποιείται ως εξής:
1. Στο άρθρο 2, διαγράφεται το τρίτο εδάφιο.
2. Καταργούνται τα παραρτήματα V, VI, VII και VIII.
Άρθρο 5
Ο παρών κανονισμός αρχίζει να ισχύει την ημέρα δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου 2002.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 29 Απριλίου 2002.

Labels: 3
18
17